গোপালগঞ্জ প্রতিনিধি  গোপালগঞ্জে মাকে বাঁচাতে গিয়ে বিদ্যুৎস্পর্শে ছেলে কামরুল সরদার (৪৫) মারা গেছেন। এ সময় কামরুলের মা মঞ্জুয়ারা বেগম , চাচাতো ভাই আলআমীন সরদার ও লিমন সরদার আহত হন। আহতদের গোপলগঞ্জ ২৫০ শয্যা জেনারেল হাসপাতালে ভর্তি করা হয়েছে। গতকাল মঙ্গলবার দুপুরে সদর উপজেলার করপাড়া ইউনিয়নের আড়ূয়া কংশুর গ্রামে এ ঘটনা ঘটে।  বৌলতলী  পুলিশ ফাঁড়ির ইনচার্জ মোঃ ইব্রাহিম পাটোয়ারী জানান, বিদ্যুতের সরবরাহ লাইনের তার থেকে কামরুলের বাড়ি বিদ্যুতায়িত হয়ে যায়। কামরুলের মা মঞ্জুয়ারা বেগম দুপুর পৌনে ১টায় ভিজা কাপড় জিআই তারে নাড়তে গিয়ে বিদ্যুতায়িত হয়ে পড়েন। এ সময় কামরুল মাকে বাঁচাতে গিয়ে নিজেই বিদ্যুতায়িত হয়ে আহত হন। কামরুলকে রক্ষা করতে গিয়ে তার চাচাতো ভাই আল-আমীন সরদার ও লিমন আহত হন। গুরুতর অবস্থায় কামরুলকে গোপালগঞ্জ ২৫০ শয্যা হাসপাতালে নিয়ে গেলে সেখানে তার মৃত্যু হয়।